Nariadenie Komisie (ES) č. 896/2001
zo 7. mája 2001
ustanovujúce podrobné pravidlá na uplatňovanie nariadenia Rady (EHS) č. 404/93 týkajúceho sa opatrení pri dovoze banánov do spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 404/93 z 13. februára 1993 o spoločnej organizácii trhu s banánmi [1] naposledy zmenené nariadením (ES) č. 216/2001 [2] a najmä na jeho článok 20,
keďže:
(1) Nariadením (ES) č. 216/2001 Rada zmenila pravidlá dovozu banánov zavedené hlavou IV. nariadenia (EHS) č. 404/93. Toto nariadenie popri 2200000 tonách zaručených v rámci Svetovej obchodnej organizácie (WTO) otvorilo najmä samostatnú colnú kvótu C v objeme 850000 ton pri cle 300 eur/tona a dodatočnú kvótu 353000 ton. Na zavedenie týchto pravidiel by sa mali prijať všetky potrebné ustanovenia vrátane tých prechodných opatrení, ktoré sú odôvodnené nadobudnutím účinnosti tohto nariadenia 1. júla 2001, ako aj ustanovenia týkajúce sa dovozov realizovaných za sadzbu Spoločného colného sadzobníka.
(2) Podľa posledného pododseku článku 18 (1) nariadenia (EHS) č. 404/93, ak neexistuje dohoda so zmluvnými stranami Svetovej obchodnej organizácie, ktoré majú podstatný záujem na dodávaní banánov, colné kvóty "A" a "B" sa nemusia rozdeliť medzi dodávateľské krajiny.
(3) Článok 19 nariadenia (EHS) č. 404/93 stanovuje, že colné kvóty môžu byť spravované v súlade s metódou založenou na zohľadňovaní tradičných obchodných tokov ("tradičný/nový") a/alebo v súlade s inými metódami. S cieľom zaviesť od druhej polovice roku 2001 nové opatrenia je vhodné udeliť prístup k colným kvótam tradičným dovozcom, ktorí počas referenčného obdobia na vlastný účet vykonávali nákup čerstvých produktov od pestovateľov v tretích krajinách alebo ich pestovanie, ako aj ich odoslanie a vykládku na colnom území spoločenstva. Na účely tohto nariadenia sa tieto činnosti nazývajú "prvotné dovozy".
(4) V zmysle znenia definícií v článku 16 nariadenia (EHS) č. 404/93 uplatňovaného pred zmenami zavedenými nariadením (ES) č. 216/2001 by sa mala pre všetky colné kvóty prijať jednotná definícia tradičných dovozcov a ich referenčné množstvá by sa mali určovať podľa rovnakých pravidiel, malo by sa však odlišovať, či títo dovozcovia počas referenčného obdobia dodávali na trh spoločenstva banány s pôvodom v tretích krajinách, ktoré nie sú členmi AKT, či išlo o netradičné dovozy zo štátov AKT, alebo či išlo o tradičné banány z AKT.
(5) Referenčným obdobím používaným na určenie kategórií dovozcov a na určenie referenčných množstiev tradičných dovozcov by malo byť trojročné obdobie od roku 1994 do roku 1996. Toto trojročné obdobie 1994 až 1996 je posledným obdobím, za ktoré má Komisia dostatočne spoľahlivé údaje o prvotných dovozoch. Použitie tohto obdobia môže tiež vyriešiť spor, ktorý s určitými obchodnými partnermi spoločenstva trvá už niekoľko rokov. Vo svetle dostupných údajov vytvorených za účelom spravovania kvót otvorených v roku 1998 nie je potrebné registrovať tradičných dovozcov.
(6) Časť colných kvót sa musí rezervovať pre netradičných dovozcov. Táto časť musí umožniť dovozcom, ktorí prvotné dovozy počas referenčného obdobia neuskutočnili, aby pokračovali v obchodovaní a aby sa prispôsobili novým pravidlám, a musí umožniť novým dovozcom vstúpiť do tohto dovozného obchodu a tým podporiť zdravú hospodársku súťaž.
(7) Niekoľkoročné skúsenosti z uplatňovania dovozných opatrení týkajúcich sa banánov v spoločenstve naznačujú potrebu sprísniť kritéria u netradičných dovozcov a kritériá kvalifikačných predpokladov u nových dovozcov, aby sa predišlo registrácii fiktívnych dovozcov a prideľovaniu kvót na základe neprirodzených alebo špekulatívnych žiadostí. Je opodstatnené požadovať najmä minimálnu skúsenosť s dovozom čerstvých banánov. Ďalej, aby sa zabránilo žiadostiam o ročné pridelenie kvóty, ktoré nezodpovedajú skutočným kapacitám dovozcov a ktoré nepovedú k žiadostiam o dovozné licencie na zodpovedajúce množstvá, malo by podávanie žiadostí o dovozné licencie na príslušné množstvá a podávanie žiadostí o ročné pridelenie kvóty podliehať požiadavke, aby sa namiesto zábezpeky za dovoznú licenciu zložila zábezpeka. Táto zábezpeka by mala byť bez meškania uvoľnená vtedy, keď dovozcovia skutočne využijú svoje ročné kvóty a predložia dôkaz, že tovar dopravili, vyložili ho v spoločenstve a zabezpečili jeho prepustenie do voľného obehu na vlastný účet. Z toho istého dôvodu by pridelenie ročnej kvóty v nasledujúcich rokoch malo v minimálnej miere závisieť od predchádzajúcej ročnej kvóty.
(8) Dovozcovia by mali byť informovaní, že môžu za podmienok definovaných vo vnútroštátnej legislatíve vytvárať fúzie alebo zoskupenia, aby splnili svoje záväzky a uplatnili si práva vyplývajúce z tohoto nariadenia.
(9) Mali by sa prijať pravidlá na registráciu netradičných dovozcov a stanovovanie ich ročných prídelov kvóty a mali by sa definovať previerky a kontroly, ktoré budú vykonávať príslušné národne orgány, pretože v prípade neplnenia určitých záväzkov by sa mali vykonať opatrenia, najmä pokiaľ ide o registráciu a vyhlásenia vystavené na účely získania prídelu kvóty podľa dovozných opatrení.
(10) Na účely zavedenia opatrení týkajúcich sa colných kvót od 1. júla 2001 je vhodné s nevyhnutnými úpravami zachovať administratívne pravidlá založené na obdobiach, ktoré boli vytvorené nariadením Komisie (ES) č. 2362/98 z 28. októbra 1998, ktoré ustanovuje podrobné pravidlá na uplatňovanie nariadenia Rady (EHS) č. 404/93 týkajúceho sa dovozov banánov do spoločenstva [3], naposledy zmeneného nariadením (ES) č. 1632/2000 [4]. Tieto pravidlá sa týkajú najmä stanovenia smerných množstiev na prvé tri štvrťroky, maximálnych hodnôt pre jednotlivé žiadosti, frekvencie podávania žiadostí o licencie a vydávania licencií a na vydávanie licencií na opätovné využitie nevyužitých množstiev. Avšak skutočnosť, že colné kvóty A a B na jednej strane a C na strane druhej sú, pokiaľ ide o časti pridelené tradičným dovozcom, spravované osobitne, znamená, že títo dovozcovia môžu podávať žiadosti o licencie len na základe colnej kvóty, ktorá im bola pridelená a u ktorej im bolo oznámené referenčné množstvo.
(11) Na účely článku 18 (6) a (7) nariadenia (EHS) č. 404/93 je potrebné definovať položky tvoriace bilanciu produkcie, spotreby, dovozov a vývozov, ktoré sa musia stanoviť pred zvýšením samostatnej kvóty v prípade nárastu dopytu alebo v prípade výnimočných okolností ovplyvňujúcich dodávky na trh spoločenstva.
(12) Okrem jednoznačne stanovených výnimiek by sa malo uplatňovať nariadenie Komisie (ES) č. 1291/2000 z 9. júna 2000 ustanovujúce spoločné podrobné pravidlá na uplatňovanie systému dovozných a vývozných licenciía predbežne stanovených sadzieb subvencií pre poľnohospodárske výrobky [5] naposledy zmenené nariadením (ES) č. 369/2001 [6]. Podľa článku 9 tohto nariadenia môže držiteľ počas doby platnosti licencie previesť práva vyplývajúce z licencie iba v jednom prípade na jednu licenciu alebo na výpis z licencie.
(13) Pravidlá prevodu licencií by sa mali stanoviť v súlade s definíciou kategórií dovozcov určenou týmto nariadením. Prevod obmedzený na jedného nadobúdateľa licencie alebo jej výpisu umožní, aby sa rozvíjali obchodné vzťahy medzi rôznymi zaregistrovanými dovozcami. Avšak umožnením prevodu z netradičných dovozcov na tradičných dovozcov by sa nemal podporovať neprirodzený obchod, špekulácie a narušovanie normálneho obchodu.
(14) Týmto nariadením by sa mala definovať celá potrebná komunikácia medzi dovozcami, členskými štátmi a Komisiou, a to najmä za účelom stanovenia referenčných množstiev a pridelených kvót u dovozcu a spravovania colných kvót na základe monitorovania obdobia a trhu.
(15) Podľa prechodných ustanovení vynútených uplatnením nových opatrení od 1. júla 2001 by sa mali stanoviť výnimky z administratívnych pravidiel v časovom rozvrhu pre registráciu netradičných dovozcov a u odovzdania dokumentačného dokladu týkajúceho sa ich registrácie príslušným národným orgánom.
(16) Okrem toho by sa mali určiť množstvá, ktoré sa podľa colných kvót môžu doviezť v treťom štvrťroku 2001 a mala by byť stanovená maximálna hodnota pre jednotlivé žiadosti dovozcov o licenciu a nemenný časový rozvrh pre podávanie týchto žiadostí.
(17) Zmeny opatrení na dovoz banánov do spoločenstva týkajúce sa definovania netradičných dovozcov uskutočnené týmto nariadením si vyžadujú previerky a kontroly príslušnými národnými orgánmi konajúcimi v spolupráci s Komisiou. Takéto kroky môžu, ak to bude potrebné, viesť k úpravám pridelenia kvót pre dovozcov. Z toho okrem iného vyplýva, že tieto prídely kvót sa nemôžu považovať za oprávnené nároky a dovozcovia ich ani nemôžu požadovať ako opodstatnené očakávania.
(18) Nariadenie (ES) č. 2362/98 by sa malo zrušiť.
(19) Nariadenie (ES) č. 216/2001 sa podľa článku 1 nariadenia Komisie (ES) č. 395/2001 [7] uplatňuje od 1. júla 2001. Aby mohli dovozcovia využívať výhody podľa tohto nariadenia od uvedeného dátumu, mali by sa ustanoviť prechodné opatrenia umožňujúce členským štátom a Komisii zhromažďovať všetky potrebné informácie na zabezpečenie toho, aby sa licencie od 1. júla 2001 používali.
(20) Riadiaci výbor pre banány nedodal svoje stanovisko v lehote stanovenej jeho predsedom,
PRIJALA TOTO NARIADENIE:
HLAVA I
ÚVODNÉ USTANOVENIA
Článok 1
Toto nariadenie ustanovuje podrobné pravidlá na uplatňovanie opatrení na dovoz banánov podľa colných kvót stanovených v článku 18 (1) nariadenia (EHS) č. 404/93 a tiež mimo týchto kvót.
Článok 2
Colné kvóty uvedené v článku 1 budú sprístupnené takto:
a) 83 % pre "tradičných dovozcov" definovaných v článku 3 (1),
b) 17 % pre "netradičných dovozcov" definovaných v článku 6.
HLAVA II
SPRAVOVANIE COLNÝCH KVÓT
Kapitola 1
Definícia dovozcov
Oddiel I: "Tradiční dovozcovia"
Článok 3
Na účely tohto nariadenia:
1. "Tradiční dovozcovia" sú účastníci hospodárstva, a to či už fyzické osoby alebo právnické osoby majúce právnu subjektivitu, jednotlivci alebo skupiny so sídlom v spoločenstve počas obdobia na určenie ich referenčných množstiev, ktorí na vlastný účet nakúpili minimálne množstvo banánov pochádzajúcich z tretích krajín od ich pestovateľov alebo prípadne sami dopestovali, dodali a predali takéto výrobky v spoločenstve.
Činnosti definované v predchádzajúcom pododseku sa ďalej nazývajú "prvotné dovozy".
Minimálne množstvo, na ktoré sa vzťahuje prvý pododsek, je 250 ton dovezených v ktoromkoľvek jednom roku referenčného obdobia. Minimálne množstvo je 20 ton, ak sa obchodovanie alebo dovoz týka len banánov s dĺžkou 10 centimetrov alebo menej.
2. "Tradiční dovozcovia A/B" sú tradiční dovozcovia, ktorí uskutočnili prvotné dovozy minimálneho množstva "banánov z tretích krajín", a/alebo banánov "netradičných AKT" v súlade s definíciami v článku 16 nariadenia (EHS) č. 404/93, zmeneného nariadením (ES) č. 1637/98 [8].
3. "Tradiční dovozcovia C" sú tradiční dovozcovia, ktorí uskutočnili prvotné dovozy minimálneho množstva "tradičných AKT banánov" v súlade s definíciami vo vyššie uvedenom článku 16, zmenenom nariadením (ES) č. 1637/98.
Článok 4
1. Referenčné množstvo každého tradičného dovozcu A/B, ktorý podá písomnú žiadosť najneskôr 11. mája 2001, sa stanoví za rok 1998 na základe priemeru prvotných dovozov banánov z tretích krajín a/alebo netradičných AKT banánov počas rokov 1994, 1995 a 1996 braných do úvahy za účelom spravovania colnej kvóty na dovoz banánov z tretích krajín a netradičných AKT banánov v súlade s ustanoveniami článku 19 (2) nariadenia (EHS) č. 404/93 uplatňovaného v roku 1998 na kategóriu dovozcov uvedených v odseku 1 a) tohto článku.
2. Referenčné množstvo pre každého tradičného dovozcu C, ktorý podá písomnú žiadosť najneskôr 11. mája 2001, sa pre rok 1998 stanoví na základe priemeru prvotných dovozov tradičných AKT banánov počas rokov 1994, 1995 a 1996 zrealizovaných ako tradičné množstvá AKT banánov.
3. Dovozcovia, ktorí vzniknú fúziou iných tradičných dovozcov, z ktorých každý má vlastné práva podľa tohto nariadenia, budú užívať rovnaké práva ako pôvodní dovozcovia.
Článok 5
1. Členské štáty najneskôr 15. mája 2001 oznámia Komisii sumu referenčných množstiev, na ktoré sa vzťahuje článok 4 (1) a (2).
2. Ak je to potrebné, na základe informácie získanej podľa odseku 1 a podľa dostupného množstva colných kvót A/B a C Komisia stanoví jednotný vyrovnávací koeficient, ktorý sa uplatní na referenčné množstvo každého dovozcu.
3. Ak sa uplatní odsek 2, príslušné orgány oznámia každému dovozcovi najneskôr 7. júna 2001 jeho referenčné množstvo upravené vyrovnávacím koeficientom.
4. Príslušné orgány každého členského štátu sú uvedené v zozname v prílohe. Tento zoznam zmení a doplní Komisia na základe žiadosti príslušného členského štátu.
Oddiel II: "Netradiční dovozcovia"
Článok 6
Na účely tohto nariadenia "netradiční dovozcovia" sú účastníci hospodárstva v čase ich registrácie so sídlom v spoločenstve, ktorí:
a) sa nezávisle a na vlastný účet zaoberali obchodnou činnosťou dovozu čerstvých banánov spadajúcich pod číselný znak kombinovanej nomenklatúry 08030019 do spoločenstva počas jedného z dvoch rokov bezprostredne predchádzajúcich roku, na ktorý sa požaduje registrácia;
b) na základe tejto činnosti počas obdobia uvedeného v bode a) doviezli výrobky v deklarovanej colnej hodnote 1200000 eur alebo viac a
c) nemajú referenčné množstvo ako tradičný dovozca podľa colnej kvóty, u ktorej žiadajú o registráciu v súlade s článkom 7, a nie sú fyzickou alebo právnickou osobou majúcou právnu subjektivitu zodpovedajúcu v zmysle článku 143 nariadenia Komisie (EHS) č. 2454/93 [9] tradičnému dovozcovi.
Článok 7
1. Dovozcovia môžu byť registrovaní v jednom členskom štáte podľa vlastného výberu ako netradiční dovozcovia podľa colnej kvóty A/B, resp. colnej kvóty C.
Tradiční dovozcovia podľa colnej kvóty sa môžu zaregistrovať ako netradiční dovozcovia podľa colnej kvóty, na ktorú nemajú referenčné množstvo.
Tradiční dovozcovia C sa však môžu zaregistrovať ako netradiční dovozcovia podľa colnej kvóty A/B len v tom prípade, ak sú schopní poskytnúť dôkaz, že počas stanoveného obdobia doviezli banány z tretej krajiny alebo netradičné AKT banány v deklarovanej colnej hodnote určenej v bode b) článku 6.
2. Za účelom registrácie dovozcovia musia poslať príslušnému orgánu uvedenému v prílohe tieto podporné dokumenty:
a) dôkaz o zápise do obchodného registra členského štátu alebo iný alternatívny dôkaz prijateľný pre uvedené orgány a
b) dôkaz o tom, že doviezli banány preukázaním použitých dovozných licencií alebo v prípade, že takáto licencia nebola povinná, príslušných colných dokumentov spolu s
c) kópiou osvedčenia od nezávislého, stavovsky registrovaného, autorizovaného účtovníka osvedčujúceho dovozy v hodnote požadovanej v bode b) článku 6, alebo s kópiou príslušných colných vyhlásení opečiatkovaných colnými orgánmi.
3. Žiadosti o registráciu sa podávajú do 1. októbra každého roka.
4. Aby sa dala ich registrácia obnoviť, musia dovozcovia poskytnúť príslušným orgánom dôkaz, že skutočne doviezli na vlastný účet aspoň 50 % im prideleného množstva na daný rok. Za účelom obnovenia registrácie na rok 2002 bude tento podiel 30 %.
Žiadosti o obnovenie registrácie sa podávajú do 1. októbra každého roku a prikladajú sa k nim kópie použitých dovozných licencií, dôkaz o zaplatení ciel splatných v deň ukončenia colných dovozných formalít a kópia dovoznej licencie(cií) vydanej(ých) na daný štvrťrok.
5. Do 10. októbra každého roka oznámia členské štáty Komisii zoznam dovozcov, ktorí predložili žiadosti o registráciu a o obnovenie registrácie a v prípade obnovení aj poradové čísla licencií alebo všetkých výpisov z licencií, ktoré boli použité a vydané.
Komisia na požiadanie postúpi tieto zoznamy ostatným členským štátom s cieľom zjednodušiť odhalenie, resp. prevenciu pred falošnými nárokmi dovozcov.
Komisia môže zverejniť niektoré podrobnosti obsiahnuté v oznámeniach členských štátov.
Článok 8
1. Súčasne so žiadosťou o registráciu alebo obnovenie registrácie dotknutí dovozcovia požiadajú aj o ich ročné prídely kvóty.
Aby boli tieto žiadosti prijaté:
a) nesmú obsahovať väčšie množstvo ako 12,5 % celkového množstva prideleného ročne netradičným dovozcom a
b) musia byť doplnené dôkazom, že požadovaná zábezpeka 150 eur na tonu bola zložená v súlade s hlavou III nariadenia Komisie (EHS) č. 2220/85 [10].
2. Zábezpeka uvedená v odseku 1b) sa uvoľní postupne v súlade so skutočne dovezenými množstvami, ak dovozcovia poskytnú dôkaz o zásielke a vykládke tovaru na colnom území spoločenstva na ich vlastný účet. V prípade vyššej moci zábezpeka neprepadne.
Dôkaz o zásielke sa poskytne predložením obchodovateľných kópií námorného nákladného listu a zoznamu lodného nákladu, alebo, ak je to vhodné, dokumentu o cestnej alebo leteckej preprave vystaveného na meno dovozcu na skutočne dovezené množstvá.
Dôkaz o skutočnom dovoze sa poskytne predložením kópie použitých dovozných licencií a preukázaním platby príslušnej výšky cla.
Článok 9
1. Najneskôr do 10. októbra každého roka pošlú príslušné orgány Komisii zoznam zaregistrovaných netradičných dovozcov, v ktorom u každého z nich uvedú požadované ročné prídely kvóty.
2. Ak celkové množstvo prídelu kvóty, o ktoré sa požiada podľa danej colnej kvóty A/B alebo C prekročí množstvo, ktoré je prístupné pre netradičných dovozcov, Komisia bezodkladne určí percentuálne zníženie, ktoré sa uplatní u každej žiadosti o prídel kvóty.
Ak postup opísaný v prvom pododseku spôsobí, že dovozcovia obdržia nižšie ročné prídely kvóty ako boli nimi požadované množstvá, zábezpeka stanovená v článku 8 (1) b) sa uvoľní pomerne k zníženiu, ku ktorému došlo.
3. Príslušné orgány v členských štátoch najneskôr do 15. novembra každého roka určia a oznámia každému netradičnému dovozcovi množstvo, ktoré mu bolo pridelené na nasledujúci rok.
Článok 10
1. Členské štáty sú zodpovedné za zabezpečenie súladu s týmto oddielom.
Kontrolujú najmä to, či sú dotknutí dovozcovia v sektore uvedenom v článku 6 obchodne aktívni ako dovozcovia do spoločenstva na vlastný účet a či sú nezávislými hospodárskymi jednotkami z pohľadu riadenia, personálu a činnosti. Ak existujú dôvody na podozrenie, že tieto podmienky nespĺňajú, žiadosti o registráciu a požiadavky na ročné prídely kvóty sa prijmú len na základe poskytnutia takého dôkazu dovozcom o súlade, ktorý je príslušnými národnými orgánmi považovaný za dostatočný.
2. Členské štáty a Komisia si budú vymieňať všetky podstatné informácie týkajúce sa uplatňovania tohto článku.
Článok 11
1. Príslušné národné orgány zaregistrujú ako netradičných dovozcov všetkých účastníkov hospodárstva, ktorí podajú príslušnú žiadosť bez ohľadu na to, či sú to fyzické osoby alebo právnické osoby, jednotlivci alebo ich skupiny, a to za predpokladu, že sú právne konštituovaní podľa vnútroštátnej legislatívy upravujúcej realizáciu daných obchodných činností a spĺňajú ustanovenia tohto nariadenia.
Skupina účastníkov môže byť zaregistrovaná ako netradičný dovozca, ak jej členovia spoločne spĺňajú požiadavky tohto nariadenia. Táto skupina zastupuje každého zo svojich členov pri výkone ich právomocí a plnení ich záväzkov.
2. Dovozcovia, ktorí vzniknú fúziou iných netradičných dovozcov, z ktorých každý má vlastné práva podľa tohto nariadenia, budú užívať rovnaké práva ako pôvodní dovozcovia.
Článok 12
1. Ak netradiční dovozcovia nesplnia povinnosť zaregistrovať sa iba v jednom členskom štáte, dôjde k zamietnutiu všetkých ich žiadostí o registráciu, ktoré boli podané, a zrušeniu všetkých už pridelených ročných kvót. Okrem toho takáto chyba povedie k zákazu podávať akékoľvek ďalšie žiadosti v roku nasledujúcom po odhalení tejto nezrovnalosti.
2. Ak dôjde k falšovaniu alebo predloženiu falošných dokumentov s cieľom získať neoprávnenú registráciu alebo ročné prídely kvóty, takáto registrácia alebo prídely kvóty sa zrušia bez toho, aby to ovplyvnilo uplatnenie príslušných vnútroštátnych zákonov. V takýchto prípadoch zábezpeka uvedená v článku 8 (1) b) prepadne v plnom rozsahu.
Okrem toho má daný dovozca v takýchto prípadoch zákaz požiadať o novú registráciu v každom členskom štáte po dobu dvoch rokov po roku, kedy bola táto nezrovnalosť odhalená.
Kapitola 2
Pravidlá na vydávanie dovozných licencií
Článok 13
1. Na účely spravovania sa množstvá v colných kvótach A a B stanovené v článku 18 (1) a) a b) nariadenia (EHS) č. 404/93 zlúčia dohromady. Žiadosti podľa kvót A a B sa budú prerokovávať spoločne.
Colná kvóta C stanovená v článku 18 (1) c) vyššie uvedeného nariadenia sa bude spravovať osobitne.
2. Tradiční dovozcovia A/B môžu podávať žiadosti o licencie iba podľa colnej kvóty A/B.
Tradiční dovozcovia C môžu podávať žiadosti o licencie len podľa colnej kvóty C.
Tradiční dovozcovia uvedení v prvých dvoch pododsekoch môžu podávať žiadosti o licencie podľa iných colných kvót len vtedy, ak sú pre danú kvótu zaregistrovaní ako netradiční dovozcovia.
3. Netradiční dovozcovia môžu podávať žiadosti o dovozné licencie podľa colných kvót A/B alebo C, alebo podľa oboch, ak sú zaregistrovaní pre kvóty A/B a C.
Článok 14
1. Pre prvé tri štvrťroky roka sa môže na účely vydávania dovozných licencií stanoviť smerné množstvo vyjadrené ako rovnaké percento z dostupných množstiev každej z colných kvót.
2. Pre prvé tri štvrťroky roka sa môže rozhodnúť, že žiadosti o licencie podané daným dovozcom nesmú v celku presiahnuť stanovené percento referenčného množstva stanoveného podľa článku 5 z ročného prídelu kvóty stanoveného podľa článku 9 (3).
Článok 15
1. Na každý štvrťrok sa žiadosti o dovozné licencie podávajú príslušným orgánom členského štátu uvedeným v prílohe tohto nariadenia počas prvých siedmich dní mesiaca predchádzajúceho štvrťroku, na ktorý sa licencie vydávajú.
Žiadosti o dovozné licencie sa v prípade tradičných dovozcov podajú príslušným orgánom členského štátu, ktorý stanovil referenčné množstvo, a v prípade netradičných dovozcov orgánom členského štátu, v ktorom sú dovozcovia zaregistrovaní.
2. Žiadosti o licencie podané:
a) tradičnými dovozcami A/B musia byť označené textom: "Žiadosť o licenciu tradičného dovozcu A/B - nariadenie (ES) č. 896/2001";
b) tradičnými dovozcami C musia byť označené textom: "Žiadosť o licenciu tradičného dovozcu C - nariadenie (ES) č. 896/2001";
c) netradičnými dovozcami musia byť podľa situácie označené textom: "Žiadosť o licenciu netradičného dovozcu A/B - nariadenie (ES) č. 896/2001" alebo: "Žiadosť o licenciu netradičného dovozcu C - nariadenie (ES) č. 896/2001".
3. Žiadosti o licencie podané dovozcom budú prijaté len v prípade, ak:
a) sú označené textom uvedeným v odseku 2;
b) zahŕňajú množstvo, ktoré nie je väčšie ako množstvo, ktoré je dostupné pre colnú kvótu uvedenú v žiadosti, pričom toto množstvo bude pravidelne zverejňované pred začiatkom obdobia podávania žiadostí;
c) zahŕňajú celkové množstvo, ktoré podľa situácie nie je väčšie ako množstvo vyplývajúce z uplatnenia článku 14 (2) na príslušný štvrťrok, alebo ako zostatok referenčného množstva dovozcu a/alebo ročného pridelenia kvóty.
4. Text uvedený v odseku 2 sa zapíše do kolónky 20 licencie.
Článok 16
Príslušné orgány do dvoch pracovných dní od konca obdobia na podávanie žiadostí oznámia Komisii množstvá obsiahnuté v žiadostiach o licencie.
Toto oznámenie musí uvádzať požadované množstvá rozdelené tak na colnú kvótu A/B, ako aj na colnú kvótu C a medzi tradičných a netradičných dovozcov.
Článok 17
Ak množstvá, o ktoré sa žiada na daný štvrťrok, značne presiahnu akékoľvek smerné množstvo stanovené podľa článku 14 alebo presiahnu dostupné množstvá, stanoví sa percentuálne zníženie, ktoré sa uplatní na požadované množstvá.
Článok 18
1. Príslušné orgány vydajú dovozné licencie najneskôr v 23. deň mesiaca, v ktorom bola žiadosť podaná. Ak uvedený deň nie je pracovným dňom, licencie sa vydajú najneskôr v prvý nasledujúci pracovný deň.
2. Bez ohľadu na článok 23 (1) nariadenia (ES) č. 1291/2000 platnosť dovozných licencií začína v deň, keď boli skutočne vydané, a vyprší v siedmy deň štvrtého mesiaca od vydania. Dátum skutočného vydania musí byť obsiahnutý v dobe platnosti licencie.
Článok 19
1. Nevyužité množstvá spadajúce pod danú licenciu sa na základe žiadosti opätovne pridelia tomu istému dovozcovi - či už držiteľovi alebo nadobúdateľovi - na využitie v nasledujúcom štvrťroku, ale stále v rámci roku vydania pôvodnej licencie. Toto opätovné pridelenie kvóty sa poskytne na dovoz banánov podľa kvóty, pre ktorú bola vydaná pôvodná, úplne alebo čiastočne nevyužitá licencia.
Zábezpeka prvotnej licencie sa zadrží v pomere k nevyužitému množstvu.
2. Žiadosti o opätovné pridelenie kvóty sa podávajú v rámci lehoty stanovenej v článku 15 (1) a musia byť doplnené originálom alebo overenou kópiou nevyužitej alebo čiastočne využitej licencie (-cií), ako aj dôkazom o tom, že bola zložená zábezpeka uvedená v článku 24.
Žiadosti o opätovné pridelenie kvóty a samotné licencie na opätovné pridelenie kvóty musia v kolónke 20 obsahovať toto znenie: "Licencia na opätovné pridelenie kvóty - článok 19 nariadenia (ES) č. 896/2001" a podľa prípadu, o ktorý ide, jeden z týchto textov: "tradičný dovozca A/B", "tradičný dovozca C", "netradičný dovozca A/B", alebo "netradičný dovozca C".
3. Žiadosti o opätovné pridelenie kvóty nepodliehajú percentuálnemu zníženiu, ktoré stanovuje článok 17.
4. Príslušné orgány v lehote stanovenej v článku 16 oznámia Komisii množstvá obsiahnuté vo všetkých obdržaných žiadostiach o licencie na opätovné pridelenie kvóty.
Článok 20
1. Bez toho, aby bol dotknutý odsek 2 tohto článku, sú práva vyplývajúce z licencií vydaných v súlade s touto kapitolou prenosné na jednotlivého dovozcu nadobúdateľa za podmienok stanovených v článku 9 nariadenia (ES) č. 1291/2000.
2. Práva sa môžu previesť len:
a) medzi tradičnými dovozcami v rámci jednej colnej kvóty, a to buď A/B, alebo C podľa situácie;
b) z tradičných dovozcov na netradičných dovozcov zaregistrovaných podľa článku 7 v rámci jednej colnej kvóty, a to buď A/B, alebo C podľa situácie;
c) medzi netradičnými dovozcami zaregistrovanými pre jednu colnú kvótu, a to buď A/B, alebo C podľa situácie.
Článok 21
1. Dovozcovia musia pred vypršaním platnosti dotknutých dovozných licencií bez omeškania ohlásiť príslušným orgánom všetky množstvá banánov, ktoré boli prepustené do voľného obehu a potom opätovne vyvezené zo spoločenstva. Musia vrátiť týmto istým orgánom originály predmetných dovozných licencií.
2. Do mesiaca od konca každého štvrťroku príslušné orgány oznámia Komisii všetky opätovne vyvezené množstvá vždy s určením kategórie dovozcov (tradiční alebo netradiční), ktorým boli vydané dovozné licencie, a s uvedením poradového čísla príslušných dovozných licencií alebo výpisov z licencií.
3. Počas nasledujúceho štvrťroka, ale v rámci roka, v ktorom bola pôvodná licencia (-cie) vydaná (é), vydá sa jedna alebo viac dovozných licencií až do výšky opätovne vyvezených množstiev, a to buď držiteľovi alebo nadobúdateľovi pôvodnej licencie.
4. Príslušné orgány skontrolujú, či množstvá ohlásené podľa odseku 1 boli skutočne opätovne vyvezené zo spoločenstva.
5. Množstvá opätovne vyvezených banánov sa neberú do úvahy pri výpočte referenčných množstiev tradičných dovozcov a prideľovaní kvóty netradičných dovozcov.
Prvý pododsek zahrňuje aj opätovné vývozy vykonané v roku 1994 z členských štátov do Rakúska, Fínska a Švédska a opätovné vývozy z posledne menovaných krajín do tretích krajín vrátane spoločenstva tak, ako bolo konštituované 31. decembra 1994.
HLAVA III
PRAVIDLÁ NA DOVOZ BANÁNOV MIMO COLNÝCH KVÓT
Článok 22
1. Žiadosti o dovozné licencie sa môžu podať v ktoromkoľvek členskom štáte.
2. Žiadosti o licencie a samotné licencie musia v kolónke 20 obsahovať toto znenie: "Dovozy mimo kvót - článok 22 nariadenia (ES) č. 896/2001".
3. Licencie sa vydajú bezodkladne v súlade s článkom 23 (1) nariadenia (ES) č. 1291/2000. Doba platnosti licencií je tri mesiace.
4. Do mesiaca od konca každého štvrťroka členské štáty oznámia Komisii množstvá spadajúce pod licencie vydané podľa tohto článku.
HLAVA IV
VŠEOBECNÉ USTANOVENIA
Článok 23
Na účely článku 18 (6) a (7) nariadenia (EHS) č. 404/93 je súvaha vykazujúca produkciu, spotrebu, vývozy a dovozy do spoločenstva založená na:
a) dostupných údajoch o množstvách banánov predaných v spoločenstve počas predchádzajúceho roka rozdelených podľa pôvodu;
b) predpokladanej produkcii a predaji banánov zo spoločenstva;
c) predpokladaných dovozoch banánov akéhokoľvek pôvodu;
d) predpokladanej spotrebe najmä na základe najnovších spotrebných trendov a pohybov v trhových cenách.
Článok 24
1. Ku žiadostiam o dovoznú licenciu sa prikladá dôkaz, že zábezpeka podľa hlavy III nariadenia (EHS) č. 2220/85 bola zložená. Táto zábezpeka je 50 eur na tonu. Táto požiadavka sa však neuplatní na žiadosti o licencie podané netradičnými dovozcami podľa dovozných opatrení stanovených v hlave II.
2. Ak sa licencie vydajú na nižšie množstvá ako množstvá, o ktoré sa žiadalo, zábezpeka k nepridelenému množstvu sa uvoľní bezodkladne.
Článok 25
Nariadenie (ES) č. 1291/2000 sa uplatňuje s výnimkou štvrtej zarážky jeho článku 5 (1) a jeho článku 8 (4) a (5), pričom sa berú do úvahy výnimky, ktoré obsahuje toto nariadenie.
Bez ohľadu na článok 35 (4) nariadenia (ES) č. 1291/2000 sa s výnimkou prípadov vyššej moci musí dôkaz o prevzatí dovozného vyhlásenia na dotknuté množstvo predložiť do 30 dní od uplynutia platnosti dovoznej licencie.
Článok 26
1. Colné orgány, na ktorých sa podávajú dovozné vyhlásenia s cieľom prepustiť do voľného obehu banány z tretích krajín podľa podmienok colných kvót:
a) uchovajú kópiu každej dovoznej licencie a výpisu z nej s potvrdením prevzatia vyhlásenia o prepustení do voľného obehu a
b) koncom každých dvoch týždňov odošlú druhú kópiu každej dovoznej licencie alebo potvrdeného výpisu orgánom členského štátu uvedeným v prílohe tohto nariadenia zodpovedným za vydávanie licencií. Tieto orgány koncom každých dvoch týždňov odošlú kópiu obdržaných licencií a výpisov príslušným orgánom členských štátov uvedeným vo vyššie uvedenej prílohe, ktoré tieto dokumenty vydali.
2. Ak existujú pochybnosti o pravosti licencie, výpisu, akejkoľvek informácie v predložených dokumentoch alebo podpisov na nich, resp. pochybnosti o právnom postavení dovozcov vyplňujúcich formality na prepustenie do voľného obehu alebo na účet ktorých sa tieto formality vyplňujú, a ak existuje podozrenie z nezrovnalostí, colné orgány, u ktorých boli tieto dokumenty podané, okamžite prostredníctvom telekomunikácií podajú informáciu príslušným orgánom svojho členského štátu, ako je uvedené v odseku 1. Aby sa previedla dôkladná kontrola, uvedené orgány okamžite odošlú túto informáciu prostredníctvom telekomunikácií príslušným orgánom, ktoré dané dokumenty vydali, a Komisii.
Komisia odošle colným orgánom členských štátov zoznam tradičných a netradičných dovozcov vyvíjajúcich činnosť na základe príslušných dovozných opatrení, ktorí môžu byť držiteľmi alebo nadobúdateľmi dovoznej licencie alebo výpisu z nej.
3. Na základe informácií získaných podľa odsekov 1 a 2 príslušné orgány členských štátov uvedené v prílohe uskutočnia dodatočné kontroly potrebné na zabezpečenie správneho uplatňovania colných kvót, a to najmä preverenie množstiev dovezených podľa týchto opatrení prostredníctvom presného porovnania vydaných licencií a výpisov s použitými licenciami a výpismi. Za tým účelom overia najmä pravosť a zhodu použitých dokumentov a to, že tieto dokumenty boli použité dovozcami registrovanými podľa hlavy II.
Článok 27
Členské štáty postúpia Komisii tieto štatistické a ekonomické údaje:
a) každú stredu: veľkoobchodné ceny žltých banánov rozdelené podľa krajiny pôvodu zaznamenané v predošlom týždni na reprezentatívnych trhoch uvedených v článku 3 nariadenia Komisie (ES) č. 3223/94 [11];
b) podrobnosti o množstvách banánov spadajúcich pod číselný znak kombinovanej nomenklatúry 08030019 prepustených do voľného obehu v súlade s článkom 308 d nariadenia (EHS) č. 2454/93 rozdelené podľa pôvodu, na účely dozoru nad dovozmi podľa colných kvót aj iného;
c) v 10. deň mesiaca nasledujúceho po vypršaní platnosti dovozných licencií na každý štvrťrok: množstvá spadajúce pod vydané dovozné licencie, množstvá spadajúce pod využité licencie a vrátené orgánu, ktorý ich vydal, a množstvá spadajúce pod nevydané licencie;
d) na požiadanie: predpovede produkcie a predaja.
HLAVA V
PRECHODNÉ USTANOVENIA
Článok 28
1. Dostupné množstvá na druhý polrok roku 2001 sú:
- pre colné kvóty A/B: 1137159 ton,
- pre colnú kvótu C: 509359 ton.
2. Referenčné množstvo pre druhý polrok roku 2001 stanovené v súlade s článkom 4 a po uplatnení článku 5 (2) sa u každého tradičného dovozcu v prípade tradičných dovozcov A/B vynásobí koeficientom 0,4454 a v prípade tradičných dovozcov C koeficientom 0,5992.
Bez ohľadu na článok 5 (3) príslušné orgány najneskôr 7. júna 2001 oznámia každému z dovozcov jeho referenčné množstvo upravené vyrovnávacím koeficientom.
Článok 29
1. Bez ohľadu na článok 7 musia netradiční dovozcovia podať svoje žiadosti o registráciu na druhý polrok roku 2001 v členskom štáte podľa vlastného výberu najneskôr 18. mája 2001.
2. Pre druhý polrok roku 2001 oznámia členské štáty informácie o netradičných dovozcov požadované podľa článku 7 (5) najneskôr do 29. mája 2001.
3. Na základe informácií získaných podľa odseku 2 Komisia určí množstvá, na ktoré sa pridelia netradičným dovozcom kvóty pre druhý polrok roku 2001.
4. Príslušné orgány oznámia každému netradičnému dovozcovi jeho pridelenú kvótu na druhý polrok roku 2001 najneskôr 7. júna.
Článok 30
1. Bez ohľadu na článok 15 predložia dovozcovia žiadosti o dovozné licencie na tretí štvrťrok roku 2001 medzi 11. a 14. júnom 2001.
Aby boli žiadosti o licencie podané jednotlivým dovozcom akceptované, nesmú v celkovom množstve presiahnuť:
a) 54 % referenčného množstva v prípade tradičných dovozcov;
b) 54 % pridelených kvót v prípade netradičných dovozcov.
2. Príslušné národne orgány vydajú dovozné licencie najneskôr do 30. júna 2001.
Dovozné licencie sa budú vydávať na prepustenie do voľného obehu od 1. júla 2001.
Žiadosti o licencie a samotné licencie musia v kolónke 24 obsahovať toto znenie: "Vydané na prepustenie do voľného obehu od 1. júla 2001".
HLAVA VI
ZÁVEREČNÉ USTANOVENIA
Článok 31
Nariadenie (ES) č. 2362/98 sa od 1. júla 2001 ruší.
Naďalej však zostáva v platnosti pre dovozné licencie vydané na rok 2001.
Článok 32
Toto nariadenie nadobúda účinnosť druhý deň odo dňa jeho uverejnenia v Úradnom vestníku Európskych spoločenstiev.
Uplatňuje sa od 1. júla 2001.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 7. mája 2001